31978R2415
L 292/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2415/78 НА КОМИСИЯТА
от 17 октомври 1978 година
относно статистическия праг във външнотърговска статистиката Общността и статистиката за търговията между държавите-членки
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 1736/75 на Съвета от 24 юни 1975 г. относно външнотърговската статистика на Общността и статистиката за търговията между държавите-членки (1), изменен с Регламент (ЕИО) № 2845/77 (2), и по-специално членове 24 и 41 от него,
като има предвид, че тъй като Регламент (ЕИО) № 2845/77 на Съвета от 19 декември 1977 г. влезе сега в сила и фиксира новия статистически праг на 300 разчетни единици, същият следва да се конвертира в национални валути;
като има предвид, че курсът на конвертиране за всяка валута по отношение на разчетните единици варира ежедневно; като има предвид, че за да се определи стойността на статистическия праг се изисква да се прилага фиксиран курс на конвертиране; като има предвид, че този последен курс може да се базира на средните обменни курсове през периода от януари до декември 1977 г.;
като има предвид, че с цел опростяване, така получените суми следва да се закръглят;
като има предвид, че предвидените в настоящия регламент мерки са в съгласие със становището на Комитета по външнотърговска статистика,
ПРИЕ НАСТОЯЩИЯ РЕГЛАМЕНТ:
Член 1
Статистическият праг, по смисъла на член 24 от Регламент (ЕИО) № 1736/75, изразен в национални валути, не следва да надвишава:
За Икономическия съюз Белгия-Люксембург:
Bfr/Lfrs
12 500
За Дания:
Dkr
2 000
За Франция:
FF
1 700
За Германия:
DM
800
За Ирландия:
£
200
За Италия:
Lit
300 000
За Нидерландия:
Fl
850
За Обединеното кралство:
£
200
Член 2
Настоящият регламент влиза в сила на третия ден след датата на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 октомври 1978 година.